《次韵金汉臣喜雨》
元代·方回

山高田易旱，已过一旬晴。
岂止商饥饱，真成决死生。
甘霖三尺透，病体十分轻。
想见琴堂老，催诗意倍清。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。